次韻曾侯見寄
作者：釋德洪
朝代：宋

paragraphs: 客食石門寺，而今僅兩年。
衰遲嗟我老，邂逅識君賢。
聖域人稱亞，儒林秀譽先。
未揎攀桂手，已許買山錢。
壟麥秋期近，庭槐晝影圓。
方思歸去日，忽得寄來篇。
意合蒙推奬，情親出愛憐。
格幽凌雪勁，詞錦照人鮮。
把玩欣無厭，行吟却悵然。
句追工部袂，氣拍翰林肩。
世已驚殊異，名宜改半千。
永懷風露重，遶徧舊池蓮。